KOMISIJOS SPRENDIMAS
2007 m. balandžio 12 d.
iš dalies keičiantis Sprendimą 2006/502/EB, reikalaujantį, kad valstybės narės imtųsi priemonių, siekdamos užtikrinti, jog rinkoje būtų platinami tik apsaugą nuo vaikų turintys žiebtuvėliai, ir uždrausti pateikti į rinką suvenyrinius žiebtuvėlius
(pranešta dokumentu Nr. C(2007) 1567)
(Tekstas svarbus EEE)
(2007/231/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. gruodžio 3 d. Europos Parlamento ir Tarybos direktyvą 2001/95/EB dėl bendros gaminių saugos (1), ypač į jos 13 straipsnį,
kadangi:
(1)
Komisijos sprendimu 2006/502/EB (2) reikalaujama, kad valstybės narės imtųsi priemonių, siekdamos užtikrinti, jog rinkoje būtų platinami tik apsaugą nuo vaikų turintys žiebtuvėliai, ir uždraustų pateikti į rinką suvenyrinius žiebtuvėlius.
(2)
Sprendimas 2006/502/EB taikomas tik dvylika mėnesių nuo pranešimo dienos. Tačiau pagal Direktyvos 2001/95/EB 13 straipsnio 2 dalį šis sprendimas gali būti patvirtintas papildomiems laikotarpiams.
(3)
Atsižvelgiant į iki šiol sukauptą patirtį ir į tai, kad nėra pastovaus Bendrijos teisės akto dėl žiebtuvėlių saugumo, būtina patvirtinti minėto sprendimo galiojimą dar 12 mėnesių.
(4)
Sprendimu 2006/502/EB draudžiama teikti į rinką apsaugos nuo vaikų neturinčius žiebtuvėlius ir suvenyrinius žiebtuvėlius nuo 2007 m. kovo 11 d. Po šios dienos apsaugos nuo vaikų neturintys žiebtuvėliai ir suvenyriniai žiebtuvėliai gali būti tiekiami vartotojams tol, kol pasibaigs jų atsargos. Kadangi apsaugos nuo vaikų neturintys žiebtuvėliai ir suvenyriniai žiebtuvėliai kelia rimtą pavojų, turėtų būti uždrausta juos tiekti vartotojams.
(5)
Turėtų būti suteikti, kiek įmanoma, trumpesni šio sprendimo priemonių taikymo pereinamieji laikotarpiai, atitinkantys poreikį užkirsti kelią nelaimingiems atsitikimams ateityje, kartu atsižvelgiant į gamintojų techninius suvaržymus ir užtikrinant proporcingumą. Pereinamieji laikotarpiai reikalingi ir valstybėms narėms, kad užtikrintų veiksmingą priemonių taikymą. Todėl draudžiama tiekti vartotojams apsaugos nuo vaikų neturinčius žiebtuvėlius ir suvenyrinius žiebtuvėlius praėjus vieneriems metams nuo draudimo teikti į rinką tokius gaminius įsigaliojimo.
(6)
Todėl Sprendimą 2006/502/EB būtina iš dalies atitinkamai pakeisti.
(7)
Šiame sprendime numatytos priemonės atitinka Direktyva 2001/95/EB įsteigto komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2006/502/EB iš dalies keičiamas taip:
1)
2 straipsnyje pridedamos toliau išdėstytos 3 ir 4 dalys:
„3. Valstybės narės užtikrina, kad nuo 2008 m. kovo 11 d. vartotojams būtų tiekiami tik apsaugą nuo vaikų turintys žiebtuvėliai.
4. Valstybės narės draudžia nuo 2008 m. kovo 11 d. tiekti vartotojams suvenyrinius žiebtuvėlius.“;
2)
6 straipsnio 2 dalis pakeičiama taip:
„2. Šis sprendimas taikomas iki 2008 m. gegužės 11 d.“.
2 straipsnis
Valstybės narės imasi šiam sprendimui įgyvendinti reikalingų priemonių ne vėliau kaip iki 2007 m. gegužės 11 d. ir jas paskelbia. Apie tai jos nedelsdamos praneša Komisijai.
3 straipsnis
Šis sprendimas skirtas valstybėms narėms.
Priimta Briuselyje, 2007 m. balandžio 12 d.